S-675/2012

Mál þetta, sem þingfest var 28. september sl. og dómtekið samdægurs, var höfðað með ákæru lögreglustjórans á höfuðborgarsvæðinu, dagsettri 21. ágúst 2012 á hendur R-x-x M-x-x K-x-x, kt. 000000-0000, Hólabraut 14, Hafnarfirði,

„fyrir fíkniefnalagabrot

með því að hafa, föstudaginn 3. febrúar 2012, að Hólabraut 14 í Hafnarfirði, haft í vörslum sínum í sölu- og dreifingarskyni 289,30 g af amfetamíni, sem lögreglumenn fundu við leit á heimili ákærða.

Telst brot þetta varða við 2. gr., sbr. 5. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu sakarkostnaðar Krafist er upptöku á 289,30 g af amfetamíni, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er krafist upptöku á 2 grammavogum, smelluláspokum og kr. 1.385.000 sem hald var lagt á í málinu, skv. 7. mgr. 5. gr. sömu laga, en peningarnir eru ágóði sölu fíkniefna. Einnig er krafist upptöku á 2 ml af testosteron stungulyfi og 231,09 g af óskilgreindum efnum með vísan til 3. mgr. 48. gr. lyfjalaga nr. 93/1994. Þá er krafist upptöku á 23 haglaskotum sem lögreglumenn fundu við leit í íbúð ákærða, með vísan til 1. mgr. 37. gr. vopnalaga nr. 16/1998.“

Ákærði kom fyrir dóminn við þingfestingu málsins ásamt skipuðum verjanda sínum og játaði brot sitt fyrir dóminum. Krafðist hann vægustu refsingar sem verði skilorðsbundin að hluta. Verjandi ákærða krefst málsvarnarþóknunar að mati dómsins. Er játning hans í samræmi við önnur gögn málsins og verður hann sakfelldur fyrir brot sitt en það eru í ákæru rétt fært til refsiákvæða. Ákærði hefur með háttsemi sinni unnið sér til refsingar. Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða, hafði verið gefinn kostur á að tjá sig um lagaatriði og ákvörðun viðurlaga. Verjandi ákærða krafðist vægustu refsingar sem lög leyfa. Ákærði mótmælti hluta af upptökukröfu ákæruvaldsins og kvaðst samþykkja upptöku á 900.000 krónum. Annað fé sem hefði fundist á heimili hans hefði ekki tengst fíkniefnasölu. Breytti ákæruvaldið kröfugerð sinni í samræmi við þetta.

Verður ákærða því gerð refsing fyrir brot það sem hann hefur verið sakfelldur fyrir nú.

Samkvæmt sakarvottorði sem liggur frammi í málinu hefur ákærða ekki verið gerð refsing áður. Með vísan til þess magns af fíkniefnum sem fundust hjá ákærða og því að um sölu-og dreifingu var að ræða þykir refsing ákærða hæfilega ákveðin fangelsi í sex mánuði. Ekki þykja efni til að skilorðsbinda refsinguna. Ákærði skal sæta upptöku á ofangreindum efnum eins og í dómsorði segir.

Eftir úrslitum málsins ber samkvæmt 218. gr. laga nr. 88/2008, um meðferð sakamála, að dæma ákærða til að greiða allan sakarkostnað, samtals 70.053 krónur, auk málsvarnarþóknun skipaðs verjanda síns, G-kk-ef S-x-x R-kk-ef héraðsdómslögmanns, sem þykir hæfilega ákveðin 150.000 krónur að meðtöldum virðisaukaskatti.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, R-x-x M-x-x K-x-x, kt. 000000-0000, skal sæta fangelsi í sex mánuði.

Ákærði skal sæta upptöku á 289,30 g af amfetamíni, tveimur grammavogum, smelluláspokum, 2 ml af testosteron stungulyfi, 231,09 g af óskilgreindum efnum, 23 haglaskotum og 900.000 krónum, sem hald var lagt á í málinu.

Ákærði greiði allan sakarkostnað, samtals 220.053 krónur, þar með talda þóknun skipaðs verjanda hans, G-kk-ef S-x-x R-kk-ef héraðsdómslögmanns, á rannsóknarstigi og fyrir dómi, samtals 150.000 krónur að meðtöldum virðisaukaskatti.

Á-kvk-nf G-kvk-nf.

Rétt endurrit staðfestir

Héraðsdómur Reykjaness 16. október 2012.